รมช.ศธ.ยืนยันไม่ได้นิ่งนอนใจในการพัฒนาการศึกษาไทย รวมถึงการนโยบายการควบรวมสถานศึกษาขนาดเล็กจะดำเนินการตามความสมัครใจและค่อยเป็นค่อยไป
การประชุมวุฒิสภาวันนี้ (31 ม.ค.65) ในการพิจารณาวาระกระทู้ถาม นายออน กาจกระโทก สมาชิกวุฒิสภา ตั้งกระทู้ถามรัฐมนตรีว่าการกระทรวงศึกษาธิการ ถึงการกำหนดนโยบายการวางแผนช่วยเหลือสถานศึกษาขนาดเล็ก ที่มีอยู่กว่า 16,000 โรงเรียน ยังขาดแคลนครูและบุคลากรทางการศึกษา คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ ชี้แจงว่า การกำหนดอัตราครูแต่ละโรงเรียนของกระทรวงศึกษาธิการจะต้องผ่านกฎเกณฑ์ของคณะกรรมการข้าราชการครูและบุคลากรทางการศึกษา (กคศ.) โดยในปี 2563 ได้มีการปรับเปลี่ยนจำนวนครูต่อนักเรียนของแต่ละโรงเรียนเพิ่มขึ้นจากเดิม ซึ่งข้อมูลของโรงเรียนเหล่านี้ สำนักงานคณะกรรมการการศึกษาขั้นพื้นฐาน (สพฐ.) จะรวบรวมข้อมูลทุกปี ทั้งนี้กระทรวงศึกษาธิการมุ่งเน้นที่จะพัฒนาเด็กให้ครบทั้ง 4 ด้าน คือ การคิดวิเคราะห์ จิตใจค่านิยม การทำงานด้วยมือและมีสุขภาพดี อย่างไรก็ตาม โรงเรียนขนาดเล็กที่มีอยู่กว่า 16,000 โรงเรียน ทางธนาคารโลก (world bank) และ สพฐ. ได้ร่วมกันศึกษาเรื่องนี้และกำหนดอัตรากำลังให้สอดคล้องกับการบริหารและการสอนนักเรียน โดยยืนยันว่ากระทรวงศึกษาธิการไม่ได้นิ่งนอนใจและจะปฏิบัติให้เร็วที่สุดเมื่อทราบปัญหาต่าง ๆ เพื่อให้การศึกษาไทยเหมาะสมกับทุกช่วงวัย ส่วนนโยบายการควบรวมสถานศึกษาขนาดเล็กของกระทรวงศึกษาธิการนั้น กระทรวงศึกษาธิการไม่ได้ดำเนินการอย่างที่เป็นข่าว โดยที่ผ่านมา 2 ปี ได้พัฒนาคุณภาพการศึกษาของเด็กตามความสมัครใจ และยืนยันจะไม่ดำเนินการควบรวมจนกว่าจะเป็นความสมัครใจทั้งชุมชนและโรงเรียน ซึ่งจะดำเนินการค่อยเป็นค่อยไป ทั้งนี้ไม่ใช่การยุบยืน หรือยกเลิก แต่เป็นการพัฒนาคุณภาพการศึกษาของโรงเรียนในตำบลหรืออำเภอนั้น ๆ สำหรับโรงเรียนบนเกาะหรือภูเขาที่ไม่สามารถควบรวมกับโรงเรียนอื่นได้เนื่องจากระยะทางที่ไกลการเดินทางไม่สะดวก กระทรวงศึกษาธิการก็จะดูแลและพัฒนาคุณภาพทางการศึกษาและคุณภาพชีวิตของนักเรียนต่อไป